I. Mikloš, podpredseda vlády a minister financií SR: (2003-04-24):
Vážený pán poslanec, v období od 16. 7. do 11. 10. minulého roku NKÚ uskutočnilo na ministerstve financií kontrolu výkonu uplatňovania práv a dodržiavania povinností vyplývajúcich z finančno-ekonomických vzťahov pri realizovaní práv akcionára v oblasti nakladania s pohľadávkami vo vlastníctve Slovenskej konsolidačnej. Čiže, táto kontrola bola zameraná - tá, o ktorej teraz budem hovoriť a o jej záveroch - bola zameraná špeciálne na to, ako ministerstvo financií vykonáva funkciu zakladateľa a akcionára. Ministerstvo financií ten protokol hodnotí pozitívne, pretože z hľadiska výkonu práv akcionára neboli zistené žiadne závažné nedostatky, ani žiadne porušenia všeobecne záväzných právnych predpisov. NKÚ v tomto protokole konštatuje - ak bude záujem možno po doplňujúcej otázke môžem prečítať aj konkrétne citáty, ktorých je päť -, ktoré hovoria o pozitívnom hodnotení uplatňovania akcionárskych práv zo strany ministerstva financií v Slovenskej konsolidačnej. Čiže z toho jasne vyplýva, že ministerstvo financií sa správalo ako zodpovedný akcionár, ktorý využíval kompetencie, ktoré mal. Protokol z výsledku kontroly NKÚ poukazuje - a zrejme aj na to narážate, o čom teraz budem hovoriť - aj na niektoré slabé stránky vo vnútornom fungovaní Slovenskej konsolidačnej v kontrolovanom období, pričom treba povedať, že pre orgány Slovenskej konsolidačnej žiadne zistenia NKÚ neboli novými zisteniami, pretože všetky tieto nedostatky vo vnútornom fungovaní Slovenskej konsolidačnej boli ešte pred kontrolou NKÚ identifikované, odhalené aj vnútorným kontrolným systémom Slovenskej konsolidačnej, ktorý je riadený Dozornou radou, pričom orgány Slovenskej konsolidačnej včas prijali potrebné opatrenia na ich nápravu tak, ako to nakoniec konštatuje aj samotný Najvyšší kontrolný úrad. Ministerstvo financií vypracovalo a prijalo na základe protokolu NKÚ opatrenia, ktoré majú za cieľ ešte viac vplývať na zefektívnenie činnosti Slovenskej konsolidačnej, pričom mnohé z týchto opatrení prijali orgány konsolidačnej, aj samotné ministerstvo financií ešte pred začatím kontroly NKÚ. Ide o tieto konkrétne opatrenia. Ministerstvo financií vypracovalo legislatívne návrhy na úpravu niektorých zákonov, napríklad zákon o daniach z príjmov, zákon o rozpočtových pravidlách, ktorými budú eliminované riziká vyplývajúce z prípadnej možnosti vyhlásenia konkurzu na majetok Slovenskej konsolidačnej. Tie zákony boli práve včera Národnou radou schválené. Ministerstvo financií ďalej prostredníctvom Dozornej rady iniciovalo novelizáciu vnútorných predpisov spoločnosti, upravujúcich spoluprácu s komerčným sektorom. Na rokovaní 13. 3. Dozorná rada schválila smernicu o spolupráci s komerčným sektorom a formy výberového konania, pričom tieto upravujú postup pri vnútornom výberovom konaní z interných zoznamov subjektov, ktoré boli v Slovenskej konsolidačnej, a. s. vytvorené na základe verejných výberových konaní pre niektoré oblasti spolupráce s komerčným sektorom. Ďalej, z dôvodu lepšieho využívania štatútu pozorovateľa v Dozornej rade Slovenskej konsolidačnej ministerstvo financií písomne upozornilo inštitúcie, ktoré nominovali svojich zástupcov do funkcie pozorovateľa Dozornej rady, o nedostatočnom zúčastňovaní sa ich zástupcov na rokovaniach. Ide napríklad o Asociáciu zamestnávateľských zväzov, Výbor Národnej rady Slovenskej republiky pre hospodárstvo, privatizáciu a podnikanie. Tieto inštitúcie boli upozornené, že ich nominanti, zástupcovia sa nezúčastňujú v dostatočnej miere na rokovaniach Dozornej rady a boli požiadané tieto inštitúcie buď o prehodnotenie nominácií, alebo dohodnutie nápravy tak, aby aj táto forma kontroly bola účinnejšia. Ministerstvo financií ďalej prostredníctvom Dozornej rady Slovenskej konsolidačnej iniciovalo, aby Predstavenstvo Slovenskej konsolidačnej prijalo analogickú úpravu osobitného postupu riešenia reštrukturalizácie úverov na trvalo obracajúce sa zásoby, ako bola uplatnená v činnosti Konsolidačnej banky Bratislava. Taktiež ministerstvo financií prostredníctvom Dozornej rady Slovenskej konsolidačnej iniciovalo, aby predstavenstvo zabezpečilo vypra-covanie analýzy ručení vystavených subjektmi z okruhu verejných financií. (Zaznel zvuk časomiery.) A v neposlednom rade - ešte dopoviem, aj keď to už píplo - boli uskutočnené aj personálne zmeny v Slovenskej konsolidačnej v priebehu posledných mesiacov.